Jonathan ya sauke Farida Waziri daga shugabancin EFCC - BBC Hausa
Jonathan ya sauke Farida Waziri daga shugabancin EFCC
23 Nuwamba 2011
http://www.bbc.com/hausa/news/2011/11/111123_effcsack
Image caption Tsohuwar shugabar EFCC, Farida Waziri
Shugaban Najeriya Goodluck Jonathan ya sanar da sauke shugabar hukumar yaki da yiwa tattalin arzikin kasa ta'annati EFCC Madam Farida Waziri daga mukaminta.
Shugaban ya kuma sanar da umarnin nada Mallam Ibrahim Lamurde a matsayin shugaban hukumar EFCC na riko.
Sanarwar da ta fito daga fadar shugaban kasa dauke da sa hannun mai baiwa shugaban Najeriya shawara kan harkokin yada labarai Dr Reuben Abati ba ta yi karin bayani kan dalilin sauke Farida Wazirin daga mukaminta ba.
Kokarin samun karin bayani daga mai baiwa shugaban kasar shawara kan harkokin yada labari Reuben Abati ya ci tura, kuma jami'ai a ofishinsa sun ce babu wani karin bayani da aka yi musu kan dalilan cire ta.
Zargin cin hanci
Can ma a hukumar ta EFCC, wasu jami'an da muka tuntuba sun ce su ma a kafofin yada labarai suka samu labarin, domin i zuwa maraicen ranar Talata, tsohuwar shugabar ta EFCC Farida Waziri ta jagoranci wani zama da ya tattauna kan shirye-shiryen ranar yaki da cin hanci da rashawa da ake shirin gudanarwa nan gaba.
Tsohuwar shugabar hukumar ta EFCC Madam Farida Waziri ta sha suka daga bangarori da dama da ke zarginta da sako-sako kan yadda take tunkarar yaki da cin hanci da rashawa a kasar, sabanin wanda ya gabace ta Mallam Nuhu Ribadu.
A baya ma wasu kafofin yada labarai sun wallafa wasu zarge-zargen aikata cin hanci da rashawa a kanta amma ta musanta, inda ta ce a karkashin ikonta ta zafafa yaki da cin hanci da almundahana a kasar.
Sabon shugaban riko na hukumar ta EFCC Mallam Ibrahim Lamurde dai jami'in hukumar 'yan sandan Najeriya ne, kuma kafin nadin nasa shi ne daraktan gudanarwa na hukumar ta EFCC. A baya dai ya taba rike mukamin shugabancin hukumar na riko kafin tsohon shugaban Najeriya marigayi Umaru Musa 'Yar'adua ya nada Farida Waziri a matsayin shugabar hukumar ta EFCC a shekarar 2008.
A watan Agustan da ya gabata ne kungiyar Human Rights Watch mai kare hakkin bil'adama ta kasa da kasa, ta ce yaki da cin hanci da rashawa a Najeriya na fuskantar zagon kasa daga bangarori da dama a Najeriya.
A'a, idan ka duba wannan batu da ake kira cin hanci da rashawa ko almundahana, ba batu ne da ya takaita ga Najeriya ba, ruwan dare ne gama duniya.
Femi Baba Femi
Hukumar EFCC na yin wani taro kan cin hanci da ta'addanci a Najeriya